Ka Dilthey tahab, nagu Nietzschegi, näidata inimvaimu vabadust ja suveräänsust.  Nietzsche juures kujunevad need peamiselt üksikisiku vabaduseks ja suveräänsuseks. Isoleerituna ajaloost ja ühiskonnast jääb vabadus ja suveräänsus sisutuks ja formaalseks. Dilthey näeb täitsa selgesti, et inimesele omistatav produktiivsus tähendab ühtlasi vabadust. Kui elu ja maailma mõte ja tähendus oleksid ette kindlaks määratud, mingi lõppeesmärk ette seatud, siis oleks seega otsekohe ära lõigatud inimese vabaduse võimalus. Vaimuteadused on enam kui loodusteadused rõhutanud inimese vabadust. Vabadus on  inimese eluelement.